Návrh na skrátené legislatívne konanie
 o návrhu zákona o ochrane prírody a krajiny

	Podľa Plánu legislatívnych úloh vlády Slovenskej republiky na rok 2002 dňa 9.4.2002 predložilo Ministerstvo životného prostredia SR na rokovanie Legislatívnej rady vlády návrh zákona, ktorým sa mení a dopĺňa zákon Národnej rady Slovenskej republiky č.287/1994 Z.z. o ochrane prírody a krajiny v znení neskorších predpisov a o zmene a doplnení niektorých zákonov (ďalej len „novela”). 
	
	Vzhľadom k tomu, že predloženou novelou sa nevstúpilo len do 7 paragrafov zákona odporučila Legislatívna rada vlády Ministerstvu životného prostredia SR zvážiť vypracovanie návrhu nového zákona o ochrane prírody a krajiny ( ďalej len „ návrh zákona“). Na základe uvedeného odporučenia bol spracovaný predkladaný návrh nového zákona. 

	Prijatie predloženého návrhu zákona je nevyhnutné pre splnenie záväzkov vyplývajúcich z kapitoly č. 22 - životné prostredie - v prístupovom procese do Európskych spoločenstiev, resp. Európskej únie. Národná legislatíva v oblasti ochrany prírody a krajiny by mala byť v úplnom súlade s právom Európskej únie. Predkladaný návrh zákona predstavuje významný krok Slovenskej republiky ako nečlenského štátu v procese aproximácie práva v oblasti životného prostredia k právu Európskej únie. 

	Dôležitosť prijatia nového zákona o ochrane prírody a krajiny ešte v tomto volebnom období, ukazuje aj mimoriadny záujem zo strany mimovládnych organizácií, ktoré návrh zákona vypracovaný na Ministerstve životného prostredia Slovenskej republiky podporujú a  zároveň upozorňujú na dôležitosť prijatia návrhu zákona predovšetkým z pohľadu jeho implementácie, ktorá si bude vyžadovať určitý čas.

	V prípade, že by návrh zákona nebol  v tomto volebnom období schválený, mohlo by dôjsť k  ohrozeniu negociačnej pozície Slovenskej republiky v kapitole životné prostredie čo by negatívne ovplyvnilo integračné snahy SR do Európskej Únie so všetkými politickými i hospodárskymi dôsledkami.    

Z týchto dôvodov vláda Slovenskej republiky schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona o ochrane prírody a krajiny.